IZVEDBENI SKLEP KOMISIJE (EU) 2021/1299

z dne 4. avgusta 2021

o odlogu datuma izteka odobritve heksaflumurona za uporabo v biocidnih proizvodih vrste proizvodov 18

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti člena 14(5) Uredbe,

po posvetovanju s Stalnim odborom za biocidne proizvode,

ob upoštevanju naslednjega:

(1) Aktivna snov heksaflumuron je bila odobrena kot aktivna snov za uporabo v biocidnih proizvodih vrste proizvodov 18 (2).

(2) Odobritev heksaflumurona za uporabo v biocidnih proizvodih vrste proizvodov 18 se bo iztekla 31. marca 2022. V skladu s členom 13(1) Uredbe (EU) št. 528/2012 je bila 23. septembra 2020 vložena vloga za podaljšanje odobritve heksaflumurona.

(3) Heksaflumuron v skladu s Prilogo XIII k Uredbi (ES) št. 1907/2006 Evropskega parlamenta in Sveta (3) izpolnjuje merila za obstojno snov, snov, ki se kopiči v organizmih, in strupeno snov (snov PBT) ter zelo obstojno snov in snov, ki se zelo lahko kopiči v organizmih (snov vPvB), zato izpolnjuje merila za izključitev iz točke (e) člena 5(1) Uredbe (EU) št. 528/2012.

(4) Ocenjevalni pristojni organ Grčije je 18. februarja 2021 v skladu s členom 14(1) Uredbe (EU) št. 528/2012 obvestil Komisijo o svoji odločitvi, da je potrebna popolna ocena vloge. Ocenjevalni pristojni organ v skladu s členom 8(1) Uredbe (EU) št. 528/2012 opravi popolno oceno vloge v 365 dneh po njeni validaciji.

(5) Ocenjevalni pristojni organ v skladu s členom 8(2) Uredbe (EU) št. 528/2012 po potrebi od vlagatelja zahteva, da predloži dovolj podatkov za izvedbo ocene. V takem primeru se 365-dnevno obdobje prekine za obdobje, ki skupno ne presega 180 dni, razen če je daljše obdobje prekinitve upravičeno zaradi narave zahtevanih podatkov ali izrednih okoliščin.

(6) Evropska agencija za kemikalije (v nadaljnjem besedilu: Agencija) v skladu s členom 14(3) Uredbe (EU) št. 528/2012 v 270 dneh po prejemu priporočila ocenjevalnega pristojnega organa pripravi mnenje o podaljšanju odobritve aktivne snovi in ga predloži Komisiji.

(7) Zato se bo iz razlogov, na katere vlagatelj nima vpliva, odobritev heksaflumurona za uporabo v biocidnih proizvodih vrste proizvodov 18 verjetno iztekla pred sprejetjem odločitve o njenem podaljšanju. Zato je primerno datum izteka odobritve heksaflumurona za uporabo v biocidnih proizvodih vrste proizvodov 18 odložiti za obdobje, ki je potrebno, da se omogoči preverjanje vloge.

(8) Glede na roke ocenjevalnega pristojnega organa za oceno ter Agencije za pripravo in predložitev mnenja ter glede na obdobje, ki je potrebno za odločitev, ali je izpolnjen vsaj eden od pogojev iz prvega pododstavka člena 5(2) Uredbe (EU) št. 528/2012 in ali je zato mogoče podaljšati odobritev heksaflumurona, je primerno datum izteka odobritve odložiti do 30. septembra 2024.

(9) Z izjemo datuma izteka odobritve heksaflumuron ostane odobren za uporabo v biocidnih proizvodih vrste proizvodov 18 v skladu s specifikacijami in pogoji iz Izvedbene uredbe (EU) 2015/1982 –

SPREJELA NASLEDNJI SKLEP:

Člen 1 Datum izteka odobritve heksaflumurona za uporabo v biocidnih proizvodih vrste proizvodov 18 se odloži do 30. septembra 2024.

Člen 2 Ta sklep začne veljati dvajseti dan po objavi v Uradnem listu Evropske unije.

V Bruslju, 4. avgusta 2021 Za Komisijo predsednica Ursula VON DER LEYEN

(1) UL L 167, 27.6.2012, str. 1.

(2) Izvedbena uredba Komisije (EU) 2015/1982 z dne 4. novembra 2015 o odobritvi heksaflumurona kot obstoječe aktivne snovi za uporabo v biocidnih proizvodih 18. vrste proizvodov (UL L 289, 5.11.2015, str. 13).

(3) Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).